Viikon kirje 31.3.2022 MeriTirroniemi

Kiitos Assisin Franciscukselle!

Maailman myllerryksen keskellä tuntee itsensä hyvin pieneksi ja avuttomaksi. Turvattomuuden ja lisääntyvän epävarmuuden keskellä yrittää etsiä turvaa ja lohtua elämään. Kaiken hämmennyksen keskellä, kauan sitten eläneen Franciscus Assisilaisen (1182-1226) elämä inspiroi elämäntapaan, joka tuo turvaa ja merkitystä elämään.

Franciscuksen elämä kulki kohti Jumalaa. Tämän tien alkukohtana on syvä kokemus Jumalan rakkauden kohtaamisesta. Kokemus Jumalan hyvyydestä ajaa hänet vastaamaan: ”Meidän on rakastettava paljon Häntä, joka on paljon rakastanut meitä.”

Franciscus kokee Jumalan läsnäolon sydämessään. Hänelle käy yhä selvemmäksi, että Kolmiyhteinen Jumala, Isä, Poika ja Pyhä Henki, on ottanut hänet asunnokseen. Hän kirjoittaa: ”Ja meidän on alati valmistettava itsessämme huone ja asunto hänelle, joka on Herra Jumala Kaikkivaltias, Isä, Poika ja Pyhä Henki.”

Franciscuksen läheinen ja harras ystävyys Jumalan kanssa käy ilmi monin tavoin hänen rukoillessaan. Hän luki usein pyhiä kirjoituksia. Hänelle kirkastui halu elää pyhän evankeliumin mallin mukaisesti. Hän kävi usein ehtoollisella, ja sen hän teki niin hartaasti, että sytytti hartauden toisissakin.

Franciscuksesta kasvoi köyhistä ja kärsivistä vastuuta kantava, luontoa ja sen pienimpiäkin eläjiä kunnioittava. Jo varhain hänen seuraansa liittyi muita veljiä, jotka halusivat etsiä samanlaista elämän tapaa kuin mitä Franciscus eli. Franciscus neuvoi heitä: ”Menkäämme varhain aamulla kirkkoon, ottakaamme evankeliumikirja ja kysykäämme neuvoa Kristukselta.” Onneksi meillä kaikilla on tuo sama mahdollisuus, löytää yhteys Jumalan rakkauteen ja elää yhteydessä Häneen. Usein sen tien löytämiseen ja sillä tiellä vaeltamiseen, tarvitsemme toinen toisiamme ja yhteistä rukousta. Tervetuloa messuun!

**Franciscus Assisilaisen rukous**  
Vapahtaja, tee minusta rauhasi välikappale,  
niin että sinne, missä on vihaa,  
toisin rakkauden,  
missä loukkausta, toisin anteeksiannon,  
missä epäsopua, toisin yksimielisyyden,  
missä erehdystä, osoittaisin totuuden,  
missä epäilystä, auttaisin uskoon,  
missä epätoivoa, nostaisin luottamukseen,  
missä pimeyttä, loisin sinun valoasi,  
missä surua, virittäisin ilon ja lohdutuksen.  
  
Niin että, oi Mestari, en yrittäisi niin paljon  
etsiä lohdutusta kuin lohduttaa muita,  
hakea ymmärtämystä kuin ymmärtää toisia,  
pyytää rakkautta kuin rakastaa muita,  
sillä antaessaan saa,                    
kadottaessaan löytää,  
unohtaessaan saa anteeksi,  
kuollessaan nousee iankaikkiseen elämään.